CELEX: 32019D2111
Language: el
Date: 2019-12-09 00:00:00
Title: Απόφαση (ΚΕΠΠΑ) 2019/2111 του Συμβουλίου της 9ης Δεκεμβρίου 2019 προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη ώστε να περιορισθεί η απειλή των παράνομων φορητών όπλων και ελαφρού οπλισμού και των πυρομαχικών τους

10.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 318/147
               
            
         ΑΠΟΦΑΣΗ (ΚΕΠΠΑ) 2019/2111 ΤΟΥ ΣΥΜΒΟΥΛΙΟΥ
         της 9ης Δεκεμβρίου 2019
         προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη ώστε να περιορισθεί η απειλή των παράνομων φορητών όπλων και ελαφρού οπλισμού και των πυρομαχικών τους
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 19 Νοεμβρίου 2018, το Συμβούλιο ενέκρινε τη στρατηγική της ΕΕ κατά των παράνομων πυροβόλων όπλων, φορητών όπλων και ελαφρού οπλισμού και των πυρομαχικών τους, με τίτλο «Ασφαλίζοντας τα όπλα, προστατεύοντας τους πολίτες» («στρατηγική της ΕΕ για τα SALW»).
                  
               
                     (2)
                  
                  
                     Στη στρατηγική της ΕΕ για τα SALW υπενθυμίζεται ότι, ενώ έχει σημειωθεί σημαντική πρόοδος τα τελευταία χρόνια, ειδικά στη Νοτιοανατολική Ευρώπη, η κλίμακα συσσώρευσης φορητών όπλων και ελαφρού οπλισμού (SALW) και πυρομαχικών, οι ανεπαρκείς συνθήκες αποθήκευσης, η διαδεδομένη παράνομη κατοχή και τα κενά στην εφαρμογή εξακολουθούν να περιορίζουν την αποτελεσματικότητα των προσπαθειών ελέγχου των πυροβόλων όπλων και των SALW σε περιοχές των Δυτικών Βαλκανίων, με επιπτώσεις για την ασφάλεια στην εν λόγω περιοχή, καθώς και στην ΕΕ.
                  
               
                     (3)
                  
                  
                     Στις 10 Ιουλίου 2018, εγκρίθηκε στη σύνοδο κορυφής των Δυτικών Βαλκανίων στο Λονδίνο ο «Χάρτης πορείας για μια βιώσιμη λύση για την παράνομη κατοχή, κατάχρηση και διακίνηση φορητών όπλων και ελαφρού οπλισμού (SALW) και των πυρομαχικών τους στα Δυτικά Βαλκάνια έως το 2024» («χάρτης πορείας»).
                  
               
                     (4)
                  
                  
                     Στη στρατηγική της ΕΕ για τα SALW επισημαίνεται ότι η Ένωση θα εξακολουθήσει να υποστηρίζει την Υπηρεσία Διεκπεραίωσης της Νοτιοανατολικής και της Ανατολικής Ευρώπης για τον έλεγχο των φορητών όπλων και του φορητού οπλισμού (SEESAC) σε ό,τι αφορά τις δράσεις για τον έλεγχο των SALW και να λαμβάνει υπόψη περιφερειακές πρωτοβουλίες, όπως ο χάρτης πορείας.
                  
               
                     (5)
                  
                  
                     Οι στόχοι του χάρτη πορείας που συμφωνήθηκαν από τους εταίρους των Δυτικών Βαλκανίων συνάδουν με τις προσπάθειες που καταβάλλονται στο πλαίσιο της Ένωσης και του Οργανισμού των Ηνωμένων Εθνών (ΟΗΕ) για την καταπολέμηση της παράνομης διακίνησης των SALW και των πυρομαχικών τους. Στο πρόγραμμά του για το 2018 σχετικά με τον αφοπλισμό με τίτλο «Διασφάλιση του κοινού μας μέλλοντος», ο Γενικός Γραμματέας του ΟΗΕ ζήτησε συγκεκριμένα να αντιμετωπιστεί η υπέρμετρη συσσώρευση και το λαθρεμπόριο συμβατικών όπλων και να στηριχθούν οι προσεγγίσεις σε επίπεδο χώρας όσον αφορά τα φορητά όπλα.
                  
               
                     (6)
                  
                  
                     Η Ατζέντα του ΟΗΕ του 2030 για τη βιώσιμη ανάπτυξη («Ατζέντα 2030») επιβεβαιώνει ότι η καταπολέμηση του λαθρεμπορίου SALW είναι αναγκαία για να επιτευχθούν πολλοί στόχοι βιώσιμης ανάπτυξης, συμπεριλαμβανομένων εκείνων που αφορούν την ειρήνη, τη δικαιοσύνη και τους ισχυρούς θεσμούς, τη μείωση της φτώχειας, την οικονομική ανάπτυξη, την υγεία, την ισότητα των φύλων και την ασφάλεια των πόλεων. Συνεπώς, στον στόχο 16.4 του στόχου βιώσιμης ανάπτυξης 16 της Ατζέντας 2030, όλα τα κράτη μέλη του ΟΗΕ δεσμεύτηκαν να μειώσουν σημαντικά τις παράνομες χρηματοοικονομικές ροές και τις ροές παράνομων όπλων.
                  
               
                     (7)
                  
                  
                     Στις 30 Ιουνίου 2018, η τρίτη Διάσκεψη των Ηνωμένων Εθνών για την επισκόπηση της προόδου στην εφαρμογή του προγράμματος δράσης για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις πτυχές ενέκρινε έγγραφο αποτελεσμάτων στο οποίο τα κράτη μέλη του ΟΗΕ επανέλαβαν τη δέσμευσή τους να αποτρέψουν και να καταπολεμήσουν την εκτροπή SALW. Τα κράτη μέλη του ΟΗΕ επαναβεβαίωσαν την προθυμία τους να συνεχίσουν τη διεθνή συνεργασία και να ενισχύσουν την περιφερειακή συνεργασία, βελτιώνοντας τον συντονισμό, τη διαβούλευση, την ανταλλαγή πληροφοριών και την επιχειρησιακή συνεργασία και εμπλέκοντας σχετικές περιφερειακές και υποπεριφερειακές οργανώσεις, καθώς και τις αρχές επιβολής του νόμου, συνοριακού ελέγχου και έκδοσης αδειών εξαγωγής και εισαγωγής.
                  
               
                     (8)
                  
                  
                     Το υποστηριζόμενο από την παρούσα απόφαση έργο στοχεύει στην εμβάθυνση και τη συμπλήρωση της συνδρομής της Ένωσης στον έλεγχο των SALW. Μέχρι στιγμής, η εν λόγω συνδρομή παρέχεται από την Ένωση μέσω των αποφάσεων του Συμβουλίου προς υποστήριξη του έργου της SEESAC στην περιοχή των Δυτικών Βαλκανίων, συγκεκριμένα των αποφάσεων 2004/791/ΚΕΠΠΑ (1), 2010/179/ΚΕΠΠΑ (2), 2013/730/ΚΕΠΠΑ (3) και (ΚΕΠΠΑ) 2016/2356 του Συμβουλίου (4), και συμβάλλει στην υλοποίηση των στόχων του περιφερειακού σχεδίου εφαρμογής για την καταπολέμηση της διάδοσης των φορητών όπλων και του ελαφρού οπλισμού και του περιφερειακού χάρτη πορείας που υποστηρίζονται από την απόφαση (ΚΕΠΠΑ) 2018/1788 του Συμβουλίου (5),
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Με σκοπό την εφαρμογή της στρατηγικής της ΕΕ κατά των παράνομων πυροβόλων όπλων, φορητών όπλων και ελαφρού οπλισμού και των πυρομαχικών τους με τίτλο «Ασφαλίζοντας τα όπλα, προστατεύοντας τους πολίτες», ο γενικός στόχος του έργου που υποστηρίζεται από την παρούσα απόφαση και παρατίθεται στο παράρτημά της είναι να συμβάλει περαιτέρω στη βελτίωση της ασφάλειας στην περιοχή της Νοτιοανατολικής Ευρώπης και στην Ένωση με την καταπολέμηση της απειλής των παράνομων φορητών όπλων και του ελαφρού οπλισμού (SALW) και των πυρομαχικών τους που βρίσκονται ή που προέρχονται από τη Νοτιοανατολική Ευρώπη, τη Λευκορωσία και την Ουκρανία.
            
            
               2.   Το έργο, το οποίο λαμβάνει υπόψη άλλες περιφερειακές πρωτοβουλίες, ιδίως τον χάρτη πορείας για τα Δυτικά Βαλκάνια, το έργο του Οργανισμού για την Ασφάλεια και τη Συνεργασία στην Ευρώπη (ΟΑΣΕ) και τις σχετικές δραστηριότητες της Ευρωπαϊκής Επιτροπής στην περιοχή της Νοτιοανατολικής Ευρώπης σχετικά με τον έλεγχο των όπλων και την παράνομη διακίνηση όπλων, έχει τους εξής ειδικούς στόχους:
               
                           —
                        
                        
                           τη συμβολή στην ενίσχυση της περιφερειακής συνεργασίας και της ανταλλαγής γνώσεων και πληροφοριών σχετικά με τον έλεγχο των SALW,
                        
                     
                           —
                        
                        
                           την περαιτέρω υποστήριξη για την κατάρτιση νομοθετικού και ρυθμιστικού πλαισίου για τα SALW, τα πυροβόλα όπλα και τις εκρηκτικές ύλες, καθώς και για την εναρμόνισή του με το πλαίσιο της Ένωσης και την τυποποίησή του στη Νοτιοανατολική Ευρώπη,
                        
                     
                           —
                        
                        
                           τη συνέχιση της υποστήριξης της χάραξης τεκμηριωμένων πολιτικών για τον έλεγχο των SALW με γνώμονα τις ανάγκες τόσο των ανδρών όσο και των γυναικών,
                        
                     
                           —
                        
                        
                           την ανάπτυξη ικανοτήτων των υπηρεσιών της μεθοριακής αστυνομίας και της αστυνομίας δίωξης του εγκλήματος στα Δυτικά Βαλκάνια για την καταπολέμηση της παράνομης διακίνησης και κατοχής πυροβόλων όπλων,
                        
                     
                           —
                        
                        
                           τη βελτίωση των ικανοτήτων υλικής ασφάλειας και διαχείρισης αποθεμάτων (PSSM) μέσω αναβαθμίσεων της ασφάλειας των υποδομών, ελάττωσης πλεονασμάτων και κατάρτισης,
                        
                     
                           —
                        
                        
                           την αξιοποίηση των εργασιών που βρίσκονται σε εξέλιξη για τη δημιουργία των σημείων επαφής για τα πυροβόλα όπλα στη Νοτιοανατολική Ευρώπη.
                        
                     
         
         
            Άρθρο 2
            
               1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («Ύπατος Εκπρόσωπος») είναι υπεύθυνος για την εφαρμογή της παρούσας απόφασης.
            
            
               2.   Η τεχνική υλοποίηση του έργου που αναφέρεται στο άρθρο 1 πραγματοποιείται από τη SEESAC και, όπου απαιτείται, σε συντονισμό με τον επικεφαλής της Ευρωπαϊκής Πολυκλαδικής Πλατφόρμας κατά των Εγκληματικών Απειλών (EMPACT) για τα πυροβόλα όπλα.
            
            
               3.   Η SEESAC εκτελεί τα καθήκοντά της υπό την ευθύνη του Ύπατου Εκπροσώπου. Για τον εν λόγω σκοπό, ο Ύπατος Εκπρόσωπος συνομολογεί τις αναγκαίες ρυθμίσεις με το Πρόγραμμα Ανάπτυξης των Ηνωμένων Εθνών (UNDP), που ενεργεί για λογαριασμό της SEESAC.
            
         
         
            Άρθρο 3
            
               1.   Το ποσό δημοσιονομικής αναφοράς για την υλοποίηση του προβλεπόμενου στο άρθρο 1 έργου που χρηματοδοτείται από την Ένωση ανέρχεται σε 11 819 605,20 EUR.
            
            
               2.   Η διαχείριση των δαπανών που χρηματοδοτούνται με το οριζόμενο στην παράγραφο 1 ποσό αναφοράς γίνεται σύμφωνα με τις διαδικασίες και τους κανόνες που ισχύουν για τον προϋπολογισμό της Ένωσης.
            
            
               3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2.
            
            
               4.   Προς τούτο, η Επιτροπή συνάπτει τις αναγκαίες συμφωνίες με το UNDP, που ενεργεί για λογαριασμό της SEESAC. Η εν λόγω συμφωνία ορίζει ότι η SEESAC πρέπει να διασφαλίζει την προβολή της συνεισφοράς της Ένωσης, αντίστοιχη με το ύψος της.
            
            
               5.   Η Επιτροπή επιδιώκει να συνάψει τη συμφωνία που αναφέρεται στην παράγραφο 4 το ταχύτερο δυνατόν μετά την έναρξη ισχύος της παρούσας απόφασης. Η Επιτροπή ενημερώνει το Συμβούλιο για τυχόν δυσκολίες στην εν λόγω διαδικασία και για την ημερομηνία σύναψης της εν λόγω συμφωνίας.
            
            
               6.   Λεπτομερής περιγραφή του έργου παρατίθεται στο παράρτημα της παρούσας απόφασης.
            
         
         
            Άρθρο 4
            
               1.   Ο Ύπατος Εκπρόσωπος υποβάλλει στο Συμβούλιο έκθεση για την εφαρμογή της παρούσας απόφασης, βάσει τακτικών τριμηνιαίων εκθέσεων που εκπονεί η SEESAC.
            
            
               2.   Η Επιτροπή υποβάλλει έκθεση επί των δημοσιονομικών πτυχών του έργου που αναφέρεται στο άρθρο 1.
            
         
         
            Άρθρο 5
            
               1.   Η παρούσα απόφαση αρχίζει να ισχύει την ημερομηνία της έκδοσής της.
            
            
               2.   Η παρούσα απόφαση λήγει 48 μήνες μετά την ημερομηνία σύναψης της συμφωνίας που αναφέρεται στο άρθρο 3 παράγραφος 4. Ωστόσο, λήγει έξι μήνες μετά την ημερομηνία έναρξης ισχύος της, εάν δεν έχει συναφθεί τέτοια συμφωνία εντός της εν λόγω προθεσμίας.
            
         
         
            Βρυξέλλες, 9 Δεκεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση 2004/791/ΚΕΠΠΑ του Συμβουλίου, της 22ας Νοεμβρίου 2004, για την παράταση και την τροποποίηση της απόφασης 2002/842/ΚΕΠΠΑ για την εφαρμογή της κοινής δράσης 2002/589/ΚΕΠΠΑ σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στη Νοτιοανατολική Ευρώπη (ΕΕ L 348 της 24.11.2004, σ. 46).
         
            (2)  Απόφαση 2010/179/ΚΕΠΠΑ του Συμβουλίου, της 11ης Μαρτίου 2010, προς υποστήριξη των δράσεων της SEESAC για τον έλεγχο των εξοπλισμών στα Δυτικά Βαλκάνια στα πλαίσια της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 80 της 26.3.2010, σ. 48).
         
            (3)  Απόφαση 2013/730/ΚΕΠΠΑ του Συμβουλίου, της 9ης Δεκεμβρίου 2013, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 332 της 11.12.2013, σ. 19).
         
            (4)  Απόφαση (ΚΕΠΠΑ) 2016/2356 του Συμβουλίου, της 19ης Δεκεμβρίου 2016, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 348 της 21.12.2016, σ. 60).
         
            (5)  Απόφαση (ΚΕΠΠΑ) 2018/1788 του Συμβουλίου, της 19ης Νοεμβρίου 2018, προς υποστήριξη της Περιφερειακής Υπηρεσίας Διεκπεραίωσης της Νοτιοανατολικής Ευρώπης για τη μείωση των φορητών όπλων (SEESAC) για την εφαρμογή του περιφερειακού χάρτη πορείας για την καταπολέμηση της παράνομης διακίνησης όπλων στα Δυτικά Βαλκάνια (ΕΕ L 293 της 20.11.2018, σ. 11).
      
      
         
            ΠΑΡΑΡΤΗΜΑ
            
               Έργο προς υποστήριξη του περιορισμού της απειλής των παράνομων φορητών όπλων και ελαφρού οπλισμού και των πυρομαχικών τους στη Νοτιοανατολική Ευρώπη
            
            1.   Εισαγωγή και στόχοι
            
            Τα τελευταία χρόνια έχει σημειωθεί σημαντική πρόοδος στη Νοτιοανατολική Ευρώπη (ΝΑΕ) όσον αφορά την ενίσχυση του ελέγχου των όπλων και την καταπολέμηση της παράνομης διακίνησης όπλων, κυρίως λόγω της συνεχούς στήριξης της Ένωσης. Ωστόσο, η περιοχή της ΝΑΕ εξακολουθεί να αποτελεί πηγή ανησυχίας και έχει χαρακτηριστεί περιοχή προτεραιότητας στη στρατηγική με τίτλο «Ασφαλίζοντας τα όπλα, προστατεύοντας τους πολίτες», της 18ης Νοεμβρίου 2018, κατά των παράνομων πυροβόλων όπλων, φορητών όπλων και ελαφρού οπλισμού (SALW) και των πυρομαχικών τους («στρατηγική της ΕΕ για τα SALW»). Τα παράνομα πυροβόλα όπλα έχουν σαφή αντίκτυπο στην εσωτερική και εξωτερική ασφάλεια, τροφοδοτώντας το οργανωμένο έγκλημα και τις τρομοκρατικές ενέργειες στην περιοχή της ΝΑΕ και στην ΕΕ. Ως εκ τούτου, η δημιουργία ισχυρών και αποτελεσματικών μηχανισμών ελέγχου σχετικά με τις μεταφορές, τη χρήση, την κατοχή και τη δημιουργία αποθεμάτων όπλων συνιστά σημαντική συμβολή για την περιφερειακή, ευρωπαϊκή και παγκόσμια ειρήνη και ασφάλεια.
            Για την αντιμετώπιση των εναπομενουσών προκλήσεων σχετικά με τον έλεγχο των SALW, την περαιτέρω υποστήριξη των αρχών για την αντιμετώπιση αυτών των προκλήσεων και την ενίσχυση της δέσμευσης για την καταπολέμηση της παράνομης διακίνησης και κατάχρησης των SALW και των πυροβόλων όπλων , στις 10 Ιουλίου 2018 εγκρίθηκε στη σύνοδο κορυφής των Δυτικών Βαλκανίων στο Λονδίνο χάρτης πορείας για μια βιώσιμη λύση για την παράνομη κατοχή, κατάχρηση και διακίνηση SALW και των πυρομαχικών τους στα Δυτικά Βαλκάνια έως το 2024 («χάρτης πορείας»). Ο χάρτης πορείας περιλαμβάνει επτά στόχους που καλύπτουν όλους τους λειτουργικούς τομείς του ελέγχου των όπλων και οραματίζεται τα Δυτικά Βαλκάνια ως μια ασφαλέστερη περιοχή και εξαγωγέα ασφάλειας, με ολοκληρωμένους και βιώσιμους μηχανισμούς, πλήρως εναρμονισμένους με τα πρότυπα της ΕΕ και άλλα διεθνή πρότυπα, για τον εντοπισμό, την πρόληψη, τη δίωξη και τον έλεγχο της παράνομης κατοχής, της κατάχρησης και της παράνομης διακίνησης πυροβόλων όπλων, πυρομαχικών και εκρηκτικών. Η Ένωση εξέδωσε το 2018 απόφαση του Συμβουλίου προς υποστήριξη της εφαρμογής του χάρτη πορείας (απόφαση (ΚΕΠΠΑ) 2018/1788 του Συμβουλίου (1)).
            Η Υπηρεσία Διεκπεραίωσης της Νοτιοανατολικής και Ανατολικής Ευρώπης για τον έλεγχο των φορητών όπλων και του φορητού οπλισμού (SEESAC), ως εκτελεστικός βραχίονας του περιφερειακού σχεδίου εφαρμογής για την καταπολέμηση της διάδοσης των φορητών όπλων και του ελαφρού οπλισμού («περιφερειακό σχέδιο εφαρμογής»), υποστήριξε την κατάρτιση του χάρτη πορείας. Με την απόφαση (ΚΕΠΠΑ) 2018/1788 η SEESAC έλαβε εντολή να συντονίζει και να παρακολουθεί την εφαρμογή του χάρτη πορείας. Ο συντονισμός μεταξύ θεσμικών οργάνων, διεθνών οργανισμών και χορηγών βοήθειας στο πλαίσιο του χάρτη πορείας διασφαλίζεται κυρίως με επίσημες συνεδριάσεις συντονισμού του περιφερειακού χάρτη πορείας που επικεντρώνονται στον απολογισμό της προόδου και την ανταλλαγή πληροφοριών και με την παροχή εμπειρογνωμοσύνης και τεχνικής υποστήριξης στις τοπικές συνεδριάσεις συντονισμού του χάρτη πορείας. Η παρακολούθηση της εφαρμογής του χάρτη πορείας διασφαλίζεται με την εκπόνηση εξαμηνιαίων εκθέσεων παρακολούθησης και αξιολόγησης στις οποίες καταγράφονται η πρόοδος, οι προκλήσεις και οι ανάγκες της εν λόγω εφαρμογής βάσει των κύριων δεικτών επιδόσεων που έχουν εγκριθεί από κοινού. Επιπλέον, η SEESAC έχει αναλάβει τον ρόλο της γραμματείας του καταπιστευματικού ταμείου πολλαπλών εταίρων (MPTF) για τον χάρτη πορείας για τον έλεγχο των SALW στα Δυτικά Βαλκάνια, που συστάθηκε για να υποστηρίξει την εφαρμογή του χάρτη πορείας. Η SEESAC συνεργάζεται στενά με την Ευρωπαϊκή Υπηρεσία Εξωτερικής Δράσης (ΕΥΕΔ), την Ευρωπαϊκή Επιτροπή (ΓΔ HOME, ΓΔ NEAR), την Ευρωπόλ, την Ευρωπαϊκή Πολυκλαδική Πλατφόρμα κατά των Εγκληματικών Απειλών (EMPACT), τον Ευρωπαϊκό Οργανισμό Συνοριοφυλακής και Ακτοφυλακής (Frontex), την Ιντερπόλ, το ΝΑΤΟ, τον Οργανισμό για την Ασφάλεια και τη Συνεργασία στην Ευρώπη (ΟΑΣΕ) και άλλους σχετικούς χορηγούς και διεθνείς οργανισμούς που υποστηρίζουν τις δράσεις για τον αφοπλισμό και τον έλεγχο των όπλων στη ΝΑΕ.
            Ο γενικός στόχος της παρούσας δράσης είναι να συμβάλει περαιτέρω στη βελτίωση της ασφάλειας στην περιοχή της ΝΑΕ και στην ΕΕ με την καταπολέμηση της απειλής των παράνομων SALW και των πυρομαχικών τους που βρίσκονται ή που προέρχονται από τη ΝΑΕ, τη Λευκορωσία και την Ουκρανία. Η εφαρμογή του θα εμβαθύνει και θα συμπληρώσει την ενωσιακή συνδρομή στον έλεγχο των SALW η οποία παρέχεται μέσω των πρόσφατων αποφάσεων 2010/179/ΚΕΠΠΑ (2), 2013/730/ΚΕΠΠΑ (3) και (ΚΕΠΠΑ) 2016/2356 του Συμβουλίου (4) (που λήγει στις 29 Δεκεμβρίου 2019). Θα συμβάλει επίσης στην υλοποίηση των στόχων του περιφερειακού σχεδίου εφαρμογής και του χάρτη πορείας που υποστηρίζονται από την απόφαση (ΚΕΠΠΑ) 2018/1788 του Συμβουλίου.
            Η δράση θα συμβάλει στην ενισχυμένη περιφερειακή συνεργασία και ανταλλαγή γνώσεων και πληροφοριών σχετικά με τον έλεγχο των SALW, στην περαιτέρω υποστήριξη της κατάρτισης νομοθετικού και ρυθμιστικού πλαισίου για τα SALW, τα πυροβόλα όπλα και τα εκρηκτικά, καθώς και της εναρμόνισής του με το ενωσιακό πλαίσιο και της τυποποίησής του στη ΝΑΕ, στη συνέχιση της υποστήριξης της χάραξης τεκμηριωμένων πολιτικών για τον έλεγχο των SALW με γνώμονα τις ανάγκες τόσο των ανδρών όσο και των γυναικών, στην ανάπτυξη ικανοτήτων των υπηρεσιών της αστυνομίας συνόρων και της αστυνομίας δίωξης του εγκλήματος στα Δυτικά Βαλκάνια για την καταπολέμηση της παράνομης διακίνησης και κατοχής πυροβόλων όπλων, στη βελτίωση των ικανοτήτων υλικής ασφάλειας και διαχείρισης αποθεμάτων (PSSM) μέσω αναβαθμίσεων της ασφάλειας των υποδομών, ελάττωσης πλεονασμάτων και κατάρτισης και στην αξιοποίηση των εργασιών που βρίσκονται σε εξέλιξη για τη δημιουργία των σημείων επαφής για τα πυροβόλα όπλα στη ΝΑΕ.
            Το έργο θα συμβάλει ευρύτερα στην ευρωπαϊκή και παγκόσμια ειρήνη και ασφάλεια και συγχρόνως θα ενισχύσει την περιφερειακή σταθερότητα μέσω των εργασιών στο πλαίσιο του Συμβουλίου Περιφερειακής Συνεργασίας (ΣΠΣ) και μέσω της σύμπραξης με άλλους σχετικούς διεθνείς εταίρους και σχετικές πρωτοβουλίες.
            Η δράση θα συμβάλει άμεσα στην υλοποίηση της στρατηγικής ασφαλείας της ΕΕ, της στρατηγικής της ΕΕ για τα SALW, του κύκλου πολιτικής της ΕΕ για το οργανωμένο και σοβαρό διεθνές έγκλημα (πλατφόρμα EMPACT για τα πυροβόλα όπλα), της Συνθήκης Εμπορίας Όπλων, του Προγράμματος Δράσης του ΟΗΕ για μια συνολική πρόληψη, καταπολέμηση και εξάλειψη της παράνομης διακίνησης των SALW, του Διεθνούς Μέσου Εντοπισμού, του Πρωτοκόλλου του ΟΗΕ για τα πυροβόλα όπλα, του ψηφίσματος 1325 (2000) του Συμβουλίου Ασφαλείας του ΟΗΕ για τις γυναίκες, την ειρήνη και την ασφάλεια και του προγράμματος του ΟΗΕ για τον αφοπλισμό και θα ενισχύσει ειδικά την περιφερειακή συνεργασία για την καταπολέμηση της απειλής που συνιστά η εξάπλωση των SALW και των πυρομαχικών τους. Τα αποτελέσματα του έργου θα συμβάλουν άμεσα στην εφαρμογή του 16ου στόχου της Ατζέντας 2030 για τη βιώσιμη ανάπτυξη που αφορά τις ειρηνικές και δίκαιες κοινωνίες, ιδίως των στόχων 16.1 (σημαντική μείωση όλων των μορφών βίας και των ποσοστών των θανάτων σε όλον τον κόσμο) και 16.4 (σημαντική μείωση των παράνομων ροών όπλων), καθώς και του 5ου στόχου για την ισότητα των φύλων. Επιπλέον, το έργο θα συμβάλει στην υλοποίηση του σχεδίου δράσης της Επιτροπής για την αντιμετώπιση της παράνομης διακίνησης πυροβόλων όπλων και εκρηκτικών στην ΕΕ.
            Συγκεκριμένα, το έργο:
            
                        —
                     
                     
                        θα συμβάλει στην ενισχυμένη περιφερειακή συνεργασία και ανταλλαγή γνώσεων και πληροφοριών σχετικά με τον έλεγχο των SALW,
                     
                  
                        —
                     
                     
                        θα στηρίξει την ανάπτυξη ικανοτήτων των υπηρεσιών της αστυνομίας συνόρων και της αστυνομίας δίωξης του εγκλήματος στα Δυτικά Βαλκάνια για την καταπολέμηση της παράνομης διακίνησης και κατοχής πυροβόλων όπλων,
                     
                  
                        —
                     
                     
                        θα στηρίξει την περαιτέρω ενίσχυση των ικανοτήτων PSSM.
                     
                  2.   Επιλογή εκτελεστικού φορέα και συντονισμός με άλλες συναφείς χρηματοδοτικές πρωτοβουλίες
            
            Η SEESAC αποτελεί κοινή πρωτοβουλία του Προγράμματος Ανάπτυξης των Ηνωμένων Εθνών (UNDP) και του ΣΠΣ και, κατά συνέπεια, αποτελεί το εστιακό σημείο των δραστηριοτήτων που σχετίζονται με τα SALW στη ΝΑΕ. Ως ο εκτελεστικός βραχίονας του περιφερειακού σχεδίου εφαρμογής, συνεργάζεται από το 2002 με συμφεροντούχους στη ΝΑΕ με στόχο την υλοποίηση ολιστικής προσέγγισης για τον έλεγχο των SALW μέσω της εκτέλεσης ευρέος φάσματος δραστηριοτήτων που περιλαμβάνουν: διευκόλυνση της στρατηγικής και επιχειρησιακής περιφερειακής συνεργασίας, υποστήριξη της χάραξης πολιτικών και ενίσχυση των ικανοτήτων των θεσμικών οργάνων, εκστρατείες ευαισθητοποίησης και συλλογής SALW, διαχείριση αποθεμάτων, ελάττωση πλεονασμάτων, βελτιωμένες υποδομές επισήμανσης και εντοπισμού και καλύτερο έλεγχο των εξαγωγών όπλων. Ως εκ τούτου, η SEESAC έχει αποκτήσει μοναδική ικανότητα και πείρα στην υλοποίηση περιφερειακών παρεμβάσεων με τη συμμετοχή πολλών συμφεροντούχων, εντός του κοινού πολιτικού και οικονομικού περιβάλλοντος των εταίρων στη ΝΕΕ, διασφαλίζοντας την εθνική και περιφερειακή ανάληψη ευθύνης και τη μακροπρόθεσμη βιωσιμότητα των δράσεών της και έχοντας καθιερωθεί ως η κύρια περιφερειακή αρχή στον τομέα του ελέγχου των SALW.
            Η SEESAC διατηρεί διμερείς και πολυμερείς διαύλους επικοινωνίας με όλους τους συναφείς συμμετέχοντες φορείς και οργανισμούς. Στο πλαίσιο αυτό, εξακολουθεί να κατέχει τον ρόλο της γραμματείας της Περιφερειακής Διευθύνουσας Ομάδας (RSG) για τα SALW. Επιπλέον, η SEESAC έχει αναλάβει τη γραμματεία της πρωτοβουλίας «Περιφερειακή Προσέγγιση για τη Μείωση των Αποθεμάτων» (RASR) και της έχει ανατεθεί επίσης η γραμματεία του MPTF. Η SEESAC συμμετέχει επίσης στις συνεδριάσεις συντονισμού για τα SALW και τη δράση κατά των ναρκών (MA), οι οποίες συνιστούν έναν ανεπίσημο συντονιστικό μηχανισμό για τις δράσεις ελέγχου των SALW που λειτουργεί μεταξύ του ΝΑΤΟ, της Ένωσης, του ΟΑΣΕ, του Γραφείου Αφοπλισμού των Ηνωμένων Εθνών (UNODA) και της SEESAC. Η SEESAC συμβάλλει τακτικά στα συναφή περιφερειακά φόρουμ, όπως οι ετήσιες συνεδριάσεις των Υπουργών Δικαιοσύνης και Εσωτερικών Υποθέσεων ΕΕ-Δυτικών Βαλκανίων, η διαρθρωμένη διαδικασία ανταλλαγής πληροφοριών του NATO σχετικά με τα SALW και η αμυντική υπουργική διαδικασία της Νοτιοανατολικής Ευρώπης (SEDM). Επιπλέον, η SEESAC εξακολουθεί να διαθέτει ευρύ δίκτυο επίσημων και ανεπίσημων εταιρικών σχέσεων με οργανισμούς όπως το RACVIAC (Περιφερειακό Κέντρο Συνδρομής στην Επαλήθευση και την Εφαρμογή του Ελέγχου των Εξοπλισμών), το Κέντρο Συνεργασίας για την Ασφάλεια και το φόρουμ Συνεργασίας του ΟΑΣΕ για την Ασφάλεια . Συμμετέχει σε τακτικές συνεδριάσεις συντονισμού, καθώς και στην ανταλλαγή πληροφοριών με άλλους φορείς του ΟΗΕ, όπως το Γραφείο των Ηνωμένων Εθνών για τον Έλεγχο των Ναρκωτικών και την Πρόληψη του Εγκλήματος (UNODC) και το UNODA, μέσω της Συντονιστικής Δράσης για τον φορητό οπλισμό (CASA) του ΟΗΕ, καθώς και με άλλες συνθέσεις. Η SEESAC λειτουργεί, κατά συνέπεια, ως περιφερειακός κόμβος και εστιακό σημείο για ευρύ φάσμα θεμάτων που σχετίζονται με τη μεταρρύθμιση του τομέα της ασφάλειας και εστιάζει περισσότερο στον έλεγχο και τη διαχείριση των αποθεμάτων SALW. Η SEESAC διατηρεί στενή επαφή με τους αρμόδιους φορείς της Ένωσης και τους παρέχει υποστήριξη, κυρίως τη ΓΔ NEAR, τη ΓΔ HOME, την Ευρωπόλ, την Ιντερπόλ και τον Frontex, καθώς και πρωτοβουλίες υπό την ηγεσία της ΕΕ, όπως η EMPACT για τα πυροβόλα όπλα και η Ομάδα Ευρωπαίων εμπειρογνωμόνων για τα πυροβόλα όπλα (EFE). Τούτο επιτρέπει μια πιο αποτελεσματική προσέγγιση προς τους αντίστοιχους φορείς στη ΝΑΕ.
            Με έδρα το Βελιγράδι, η SEESAC δραστηριοποιείται επί του παρόντος σε ολόκληρη τη ΝAE, με δραστηριότητες στην Αλβανία, τη Βοσνία-Ερζεγοβίνη, το Κοσσυφοπέδιο (*1), τη Δημοκρατία της Μολδαβίας, το Μαυροβούνιο, τη Δημοκρατία της Βόρειας Μακεδονίας και τη Σερβία, καθώς και με περιορισμένη υποστήριξη στη Λευκορωσία και την Ουκρανία. Στο παρελθόν είχε επίσης δραστηριοποιηθεί στη Βουλγαρία, την Κροατία και τη Ρουμανία. Η ανάληψη ευθύνης σε περιφερειακό επίπεδο διασφαλίζεται μέσω του ΣΠΣ, καθώς και μέσω της RSG , όπου εκπρόσωποι όλων των χωρών της ΝΑΕ καταθέτουν τη στρατηγική καθοδήγηση, τις πρωτοβουλίες και τα αιτήματα για στήριξη.
            Η SEESAC ανέπτυξε μια πρωτοποριακή προσέγγιση με βάση την αντιμετώπιση των κοινών προβλημάτων μέσω περιφερειακών πρωτοβουλιών, η οποία απέφερε εντυπωσιακά αποτελέσματα στη ΝΑΕ, όχι μόνο λόγω της παρεπόμενης ζωτικής ανταλλαγής πληροφοριών και της προαγωγής υγιούς προσέγγισης της περιφερειακού ανταγωνισμού, αλλά κυρίως επειδή βοηθάει να εξασφαλίζονται συνεπή και ευκόλως μετρήσιμα αποτελέσματα σε εθνικό και περιφερειακό επίπεδο μέσω μιας ολιστικής υλοποίησης.
            Η SEESAC υλοποίησε τα προηγούμενα έργα της που χρηματοδοτήθηκαν από την Ένωση με πολύ υψηλό ποσοστό επιτυχούς ολοκλήρωσης των προβλεπόμενων δραστηριοτήτων, παρουσιάζοντας βιώσιμα αποτελέσματα των έργων χάρη στην καλλιέργεια και την ενθάρρυνση της εθνικής ανάληψης ευθύνης για τα έργα και τις δραστηριότητές της, και προωθώντας τον περιφερειακό συντονισμό και την ανταλλαγή εμπειριών και βέλτιστων πρακτικών, καθώς και την περιφερειακή έρευνα. Η εμπειρογνωμοσύνη της σχετικά με τα SALW και οι εις βάθος γνώσεις της σχετικά με την εν λόγω περιφέρεια και τους συμφεροντούχους καθιστούν τη SEESAC τον πλέον κατάλληλο εταίρο για την υλοποίηση της συγκεκριμένης δράσης.
            3.   Περιγραφή του έργου
            
            Η νέα φάση του έργου θα στηριχθεί στα επιτεύγματα βάσει των αποφάσεων 2004/791/ΚΕΠΠΑ (5), 2010/179/ΚΕΠΠΑ, 2013/730/ΚΕΠΠΑ και (ΚΕΠΠΑ) 2016/2356 του Συμβουλίου και λειτουργώντας συμπληρωματικά προς την απόφαση (ΚΕΠΠΑ) 2018/1788 του Συμβουλίου, η εφαρμογή της οποίας βρίσκεται σε εξέλιξη. Θα επικεντρωθεί σε τρεις βασικούς τομείς, διατηρώντας την ολιστική προσέγγιση ως προς την αντιμετώπιση της απειλής που συνιστούν τα SALW στην περιοχή της ΝΑΕ.
            Οι τρεις τομείς καλύπτουν το στρατηγικό επίπεδο και το επίπεδο πολιτικής, καθώς και τις επιχειρησιακές πτυχές, παρέχοντας με αυτόν τον τρόπο συνδρομή σε όλα τα επίπεδα ελέγχου των SALW με έμφαση στα εξής: ενίσχυση της περιφερειακής συνεργασίας, της ανταλλαγής γνώσεων και πληροφοριών, ανάπτυξη ικανοτήτων των υπηρεσιών της αστυνομίας συνόρων και της αστυνομίας δίωξης του εγκλήματος στα Δυτικά Βαλκάνια για την καταπολέμηση της παράνομης διακίνησης και κατοχής πυροβόλων όπλων και βελτίωση των ικανοτήτων PSSM μέσω αναβαθμίσεων της ασφάλειας των υποδομών, ελάττωσης πλεονασμάτων και κατάρτισης.
            Πιο συγκεκριμένα, το έργο θα έχει τα ακόλουθα αποτελέσματα:
            
                        —
                     
                     
                        ενισχυμένη περιφερειακή συνεργασία και ανταλλαγή γνώσεων και πληροφοριών σχετικά με τον έλεγχο των όπλων,
                     
                  
                        —
                     
                     
                        ενισχυμένες ικανότητες των υπηρεσιών της αστυνομίας συνόρων και της αστυνομίας δίωξης του εγκλήματος στα Δυτικά Βαλκάνια για την καταπολέμηση της παράνομης διακίνησης και κατοχής πυροβόλων όπλων,
                     
                  
                        —
                     
                     
                        βελτίωση ικανοτήτων PSSM μέσω αναβαθμίσεων της ασφάλειας των υποδομών, ελάττωσης πλεονασμάτων και κατάρτισης.
                     
                  Η στρατηγική του έργου βασίζεται στη μοναδική προσέγγιση της SEESAC, σύμφωνα με την οποία η ενθάρρυνση της εμπιστοσύνης και της συνεργασίας στη ΝΑΕ συνιστούν προαπαιτούμενο για την επίτευξη συγκεκριμένων και μετρήσιμων αλλαγών μετασχηματισμού. Ειδικότερα, αποδείχθηκε ότι, σε περιφερειακό επίπεδο, οι διάφορες διαδικασίες συνεργασίας που διευκολύνονται από τη SEESAC, στις οποίες συμμετέχουν τόσο οι φορείς χάραξης πολιτικής όσο και οι επαγγελματίες επιχειρησιακού επιπέδου, συνιστούν ουσιαστική συνιστώσα για τη διασφάλιση ευνοϊκού και ανταγωνιστικού περιβάλλοντος για τη μεταφορά γνώσεων και την ανταλλαγή εμπειρογνωμοσύνης και πληροφοριών. Αυτό συνέβαλε όχι μόνο στην αύξηση των ικανοτήτων στην περιοχή της ΝΑΕ, αλλά κυρίως στην οικοδόμηση εμπιστοσύνης και την καθιέρωση άμεσης συνεργασίας μεταξύ των θεσμικών οργάνων και των μεμονωμένων εμπειρογνωμόνων, γεγονός το οποίο, μεταξύ άλλων παραγόντων, επέτρεψε την ανάπτυξη του χάρτη πορείας. Επιπλέον, η προσέγγιση της περιφερειακής συνεργασίας έχει αυξήσει τη διαφάνεια και την αποτελεσματικότητα στην περιοχή της ΝΑΕ όσον αφορά τις προσπάθειες ελέγχου του εμπορίου όπλων, με αποτέλεσμα οι χώρες της ΝΑΕ να συγκαταλέγονται στις πλέον διαφανείς παγκοσμίως όσον αφορά την υποβολή στοιχείων για μεταφορές όπλων. Για τον λόγο αυτό, το έργο θα συνεχίσει να στηρίζει την περιφερειακή συνεργασία ως βασική δυναμική συνιστώσα που οδηγεί σε μετρήσιμα αποτελέσματα.
            Η γεωγραφική εμβέλεια του έργου καλύπτει τη ΝΑΕ και οι άμεσοι δικαιούχοι του έργου είναι οι αρμόδιες αρχές της Αλβανίας, της Βοσνίας-Ερζεγοβίνης, του Μαυροβουνίου, της Σερβίας, της Δημοκρατίας της Μολδαβίας, της Δημοκρατίας της Βόρειας Μακεδονίας και του Κοσσυφοπεδίου (*2). Επιπλέον, στο πλαίσιο του έργου θα επιδιωχθεί η συνέχιση της υποστήριξης στις χώρες της Ανατολικής Ευρώπης που αντιμετωπίζουν παρόμοιες προκλήσεις όσον αφορά τον έλεγχο των SALW, δηλαδή στην Ουκρανία και τη Λευκορωσία, μέσω της συμμετοχής τους στη μεταφορά γνώσεων και εμπειριών που έχουν αποκτηθεί και των βέλτιστων πρακτικών που έχουν αναπτυχθεί στα Δυτικά Βαλκάνια από το 2002.
            3.1.   Διευκόλυνση της περιφερειακής συνεργασίας και υποστήριξη της χάραξης τεκμηριωμένων πολιτικών για τον έλεγχο των SALW, συμβάλλοντας, με αυτόν τον τρόπο, περαιτέρω στον περιορισμό της απειλής της παράνομης διάδοσης των SALW
            
            
               Στόχος
            
            Ο στόχος της πρώτης συνιστώσας είναι να συμβάλει περαιτέρω στην ενίσχυση των ικανοτήτων για τον σχεδιασμό και την εφαρμογή τεκμηριωμένων πολιτικών για τον έλεγχο των SALW και στην τυποποίηση των προσεγγίσεων μέσω της περιφερειακής συνεργασίας στο στρατηγικό και επιχειρησιακό επίπεδο των επιτροπών SALW και το δίκτυο εμπειρογνωμόνων για τα πυροβόλα όπλα της Νοτιοανατολικής Ευρώπης (SEEFEN), την ανταλλαγή πληροφοριών και ορθών πρακτικών, τις ενισχυμένες ικανότητες για τη συλλογή και την ανάλυση δεδομένων, την εναρμόνιση και την τυποποίηση του νομοθετικού και ρυθμιστικού πλαισίου για τα SALW και τη συνεπή ενσωμάτωση της διάστασης του φύλου στις πολιτικές ελέγχου των SALW. Αυτό θα συμβάλει με τη σειρά του στην επίτευξη των στόχων 1, 2 και 3 του χάρτη πορείας.
            
               Περιγραφή
            
            Η παρούσα συνιστώσα, βασιζόμενη στην επιτυχημένη προσέγγιση της διευκόλυνσης της δικτύωσης σε περιφερειακό επίπεδο, θα συνεχίσει να διευκολύνει την περιφερειακή συνεργασία μεταξύ των επιτροπών SALW μέσω τακτικών περιφερειακών συνεδριάσεων, ανταλλαγής πληροφοριών και εργασιών για τη συλλογή δεδομένων και την ενίσχυση των ικανοτήτων χάραξης τεκμηριωμένων πολιτικών. Η διαφάνεια όσον αφορά τις μεταφορές όπλων θα αυξηθεί επίσης μέσω της μερικής ένταξης της περιφερειακής διαδικασίας ανταλλαγής πληροφοριών για τις μεταφορές όπλων στη διαδικασία συνεργασίας των επιτροπών SALW, καθώς και μέσω της στήριξης της συνέχισης των πρακτικών διαφάνειας όσον αφορά τη μεταφορά όπλων στη ΝΑΕ. Επιπλέον, η παρούσα συνιστώσα προβλέπει τη μεταφορά της εμπειρογνωμοσύνης που έχει αποκτηθεί στη ΝΑΕ σε άλλες περιφέρειες, προκειμένου να υποστηριχθούν οι παρεμβάσεις της Ένωσης σε άλλες περιοχές. Τέλος, η παρούσα συνιστώσα θα παράσχει τεχνική υποστήριξη μέσω της εκπόνησης στοχευμένων και κατά παραγγελία ερευνών σχετικών με τις πολιτικές, καθώς και ενημερωτικών σημειωμάτων για τους υπευθύνους χάραξης πολιτικής.
            Επιπλέον, δεδομένου του κινδύνου της παράνομης διακίνησης πυροβόλων όπλων προς την Ένωση, καθώς και της χρήσης πυροβόλων όπλων στο οργανωμένο έγκλημα και σε τρομοκρατικές ενέργειες, η ανάπτυξη εύρωστων συστημάτων και μηχανισμών συλλογής και ανταλλαγής πληροφοριών συνιστά ουσιώδες στοιχείο των προσπαθειών καταπολέμησης αυτής της απειλής. Χάρη στη μακροχρόνια δραστηριοποίησή της στην περιοχή της ΝΑΕ και ιδιαίτερα χάρη στην επιτυχή υλοποίηση των αποφάσεων 2013/730/ΚΕΠΠΑ και (ΚΕΠΠΑ) 2016/2356 του Συμβουλίου, συμπεριλαμβανομένης της θέσπισης και της διευκόλυνσης του SEEFEN, η SEESAC βρίσκεται στην πρώτη γραμμή τέτοιων προσπαθειών, λειτουργώντας ως πόλος συγκέντρωσης διαδικασιών συνεργασίας και εργαζόμενη παράλληλα για την αύξηση της ικανότητας των υπηρεσιών επιβολής του νόμου για επισήμανση, εντοπισμό και καταχώριση σε μητρώα, μεταξύ άλλων με την τεχνική συνδρομή και τη στήριξη της καθιέρωσης και της ενίσχυσης συστημάτων καταχώρισης. Ως εκ τούτου, η παρούσα συνιστώσα θα αξιοποιήσει τη βάση που δημιουργήθηκε κατά το προηγούμενο χρονικό διάστημα ενισχύοντας περαιτέρω το SEEFEN και χρησιμοποιώντας το παράλληλα ως πλατφόρμα ενισχυμένης συνεργασίας μεταξύ υπηρεσιών επιβολής του νόμου στη ΝΑΕ και πέρα από αυτήν, με σκοπό την καταπολέμηση της παράνομης διακίνησης των SALW και των πυρομαχικών τους. Όλες οι δραστηριότητες του SEEFEN θα συντονίζονται στενά με τις προσπάθειες της Ευρωπόλ, της EMPACT, των EFE, της ΓΔ Μετανάστευσης και Εσωτερικών Υποθέσεων, της Ιντερπόλ, της Eurojust και του Frontex, καθώς και άλλων σχετικών φορέων, στις οποίες και θα συμβάλλουν.
            Τέλος, στόχος της συνιστώσας θα είναι η αντιμετώπιση της εμφανούς και επείγουσας ανάγκης για αυστηρότερο νομοθετικό και ρυθμιστικό πλαίσιο για τον έλεγχο των SALW και των πυροβόλων όπλων στα Δυτικά Βαλκάνια, για να ρυθμιστεί αποτελεσματικά ο έλεγχος των όπλων και να διευκολυνθεί η αντίδραση σε σχετικές απειλές. Κατά συνέπεια, αυτό θα καταστήσει δυνατή τη συμβατότητα των νόμων και διαδικασιών για τον έλεγχο όπλων στα Δυτικά Βαλκάνια, καθώς και την τυποποίηση των διαδικασιών και πρακτικών ελέγχου των SALW και των πυροβόλων όπλων. Η τυποποίηση αυτή θα επιτρέψει να αρθούν τα προσκόμματα που εμποδίζουν τους φορείς επιβολής του νόμου και το δικαστικό σώμα να συνεργάζονται άμεσα, να ανταλλάσσουν πληροφορίες και να διεξάγουν κοινές ή παράλληλες έρευνες. Επιπλέον, καθώς η διάσταση του φύλου συχνά ούτε αναγνωρίζεται πλήρως ούτε καλύπτεται επαρκώς από τα νομοθετικά πλαίσια και τα πλαίσια πολιτικής που ρυθμίζουν τον έλεγχο των SALW στη ΝΑΕ, περιορίζοντας κατ’ αυτόν τον τρόπο την αποτελεσματικότητα των προσπαθειών για τον έλεγχο των όπλων για την παροχή ασφάλειας σε όλους τους πολίτες, είτε είναι γυναίκες είτε άντρες, κορίτσια ή αγόρια, το έργο θα συμβάλει επίσης στην περαιτέρω ενσωμάτωση της διάστασης του φύλου στη νομοθεσία για τον έλεγχο των όπλων. Αυτό θα επιτευχθεί αξιοποιώντας τη στήριξη που παρέχεται με την εφαρμογή της απόφασης (ΚΕΠΠΑ) 2018/1788 του Συμβουλίου, μέσω της ανάπτυξης προσαρμοσμένων εθνικών και περιφερειακών εργαστηρίων, της επικαιροποίησης της περιφερειακής επιτομής της νομοθεσίας σχετικά με τα όπλα και της διεξαγωγής ελέγχου, όσον αφορά τη διάσταση του φύλου, του νομικού πλαισίου των δικαιούχων του έργου, προκειμένου να διασφαλιστεί ότι οι πολιτικές που διέπουν τον έλεγχο των όπλων δεν σιωπούν όσον αφορά τις διασυνδέσεις μεταξύ SALW και φύλου.
            Ειδικότερα, το έργο προβλέπει τη διευκόλυνση της περιφερειακής συνεργασίας και τη στήριξη χάραξης τεκμηριωμένων πολιτικών για τον έλεγχο των SALW με:
            
                        —
                     
                     
                        περιφερειακές συνεδριάσεις των επιτροπών SALW στη ΝΑΕ (δύο φορές ετησίως), οι οποίες θα επικεντρώνονται στην ανταλλαγή πληροφοριών και γνώσεων και στην τυποποίηση των πολιτικών ελέγχου των όπλων,
                     
                  
                        —
                     
                     
                        περιφερειακές συνεδριάσεις του SEEFEN (δύο φορές ετησίως), οι οποίες θα επικεντρώνονται στην ανταλλαγή επιχειρησιακών πληροφοριών και στη διασυνοριακή συνεργασία για την καταπολέμηση της παράνομης διακίνησης πυροβόλων όπλων,
                     
                  
                        —
                     
                     
                        παροχή τεχνικών συμβουλών και εμπειρογνωμοσύνης στις επιτροπές SALW και στο SEEFEN, κατόπιν αιτήματος, προκειμένου να ενισχυθούν η ανάπτυξη, ο σχεδιασμός, η θέσπιση και η εφαρμογή πολιτικών,
                     
                  
                        —
                     
                     
                        στήριξη, κατόπιν αιτήματος, για την εναρμόνιση της νομοθεσίας σχετικά με τον έλεγχο των όπλων, με την εισαγωγή σχετικών τροποποιήσεων που αφορούν τη σχετική ενωσιακή νομοθεσία και την τυποποίηση σε ολόκληρη την περιοχή της ΝΑΕ (2022-2023),
                     
                  
                        —
                     
                     
                        στήριξη της συλλογής και ανάλυσης δεδομένων για τα SALW βάσει συστάσεων των περιφερειακών ερευνών για τα SALW,
                     
                  
                        —
                     
                     
                        διατήρηση της πλατφόρμας παρακολούθησης της ένοπλης βίας και τακτική διάδοση δελτίου παρακολούθησης της ένοπλης βίας στη ΝΑΕ με σκοπό την αποτύπωση των τάσεων,
                     
                  
                        —
                     
                     
                        περαιτέρω ενσωμάτωση της διάστασης του φύλου στη χάραξη πολιτικών για τον έλεγχο των SALW,
                     
                  
                        —
                     
                     
                        μεταφορά εμπειρογνωμοσύνης στη Λευκορωσία και την Ουκρανία μέσω της διευκόλυνσης της συμμετοχής τους σε επιλεγμένες επίσημες συνεδριάσεις και εργαλεία για τον έλεγχο των SALW,
                     
                  
                        —
                     
                     
                        διατήρηση της επιγραμμικής πλατφόρμας ανταλλαγής πληροφοριών και ενίσχυσή της με την ανάπτυξη γνωστικών προϊόντων συναφών με τις πολιτικές, κατόπιν αιτήματος.
                     
                  Αποτελέσματα του έργου/δείκτες υλοποίησης:
            
                        —
                     
                     
                        διοργάνωση έως και οκτώ περιφερειακών συνεδριάσεων των επιτροπών SALW,
                     
                  
                        —
                     
                     
                        διοργάνωση έως και οκτώ περιφερειακών συνεδριάσεων του SEEFEN (δύο φορές ετησίως), με επίκεντρο τη δικτύωση και την ανταλλαγή πληροφοριών μεταξύ εμπειρογνωμόνων στα πυροβόλα όπλα από τις υπηρεσίες επιβολής του νόμου,
                     
                  
                        —
                     
                     
                        ενίσχυση των ικανοτήτων των μελών που απαρτίζουν τις επιτροπές SALW και το δίκτυο SEEFEN με στοχευμένα προγράμματα κατάρτισης και παροχή τεχνικής και συμβουλευτικής υποστήριξης,
                     
                  
                        —
                     
                     
                        παροχή της δυνατότητας για ανταλλαγή πληροφοριών, μεταφορά γνώσεων και τυποποίηση προσεγγίσεων,
                     
                  
                        —
                     
                     
                        διοργάνωση έως και δέκα θεματικών εργαστηρίων για τους δικαιούχους που στηρίζουν την εναρμόνιση της νομοθεσίας με το κεκτημένο και την τυποποίηση εντός της περιοχής της ΝΑΕ,
                     
                  
                        —
                     
                     
                        παροχή εμπειρογνωμοσύνης για επικαιροποιήσεις της νομοθεσίας και των πολιτικών με στόχο την εναρμόνιση με το ρυθμιστικό πλαίσιο και τα πρότυπα της ΕΕ,
                     
                  
                        —
                     
                     
                        δημοσίευση μηνιαίων δελτίων σχετικά με τις τάσεις της ένοπλης βίας που καταγράφονται σε ολόκληρη την περιοχή της ΝΑΕ,
                     
                  
                        —
                     
                     
                        διασφάλιση της συλλογής, ανάλυσης και διάδοσης δεδομένων από τις αρχές, με βάση τις συστάσεις της έρευνας για τα SALW,
                     
                  
                        —
                     
                     
                        ενσωμάτωση της διάστασης του φύλου στη χάραξη πολιτικών σχετικά με τα SALW,
                     
                  
                        —
                     
                     
                        περαιτέρω ανάπτυξη του συστήματος μητρώων όπλων στη Δημοκρατία της Μολδαβίας,
                     
                  
                        —
                     
                     
                        διευκόλυνση της ανταλλαγής γνώσεων και πληροφοριών με τις αρχές της Λευκορωσίας και της Ουκρανίας.
                     
                  3.2.   Περαιτέρω στήριξη για την ανάπτυξη των ικανοτήτων των αρχών επιβολής του νόμου και των συνοριακών αρχών με σκοπό την πρόληψη και την καταπολέμηση της παράνομης διακίνησης όπλων και εκρηκτικών
            
            
               Στόχος
            
            Στόχος της δεύτερης συνιστώσας είναι να διασφαλιστεί η απαιτούμενη στήριξη για την καταπολέμηση της παράνομης διακίνησης SALW μέσω της βελτίωσης των διαδικασιών, του εξοπλισμού και της κατάρτισης στοχευμένων οργάνων επιβολής του νόμου, σύμφωνα με τον στόχο 3 του χάρτη πορείας, στον οποίο ζητείται σημαντική μείωση των παράνομων ροών πυροβόλων όπλων, πυρομαχικών και εκρηκτικών έως το 2024.
            
               Περιγραφή
            
            Η παρούσα συνιστώσα θα στηρίξει την ανάπτυξη των ικανοτήτων των περιφερειακών αρχών για την εκτέλεση τόσο προληπτικών όσο και κατασταλτικών δραστηριοτήτων που είναι αναγκαίες για τον επιτυχή εντοπισμό, την ανάσχεση και την καταπολέμηση της παράνομης διακίνησης πυροβόλων όπλων, πυρομαχικών και εκρηκτικών από την περιοχή δικαιοδοσίας τους και μέσω αυτής. Το ευρωπαϊκό θεματολόγιο για την ασφάλεια χαρακτήρισε την καταπολέμηση της παράνομης διακίνησης πυροβόλων όπλων ως μία από τις δράσεις προτεραιότητάς του. Ζήτησε να επανεξεταστεί το νομικό πλαίσιο και να ενισχυθεί η καταπολέμηση της παράνομης διακίνησης πυροβόλων όπλων. Οι πηγές των παράνομων πυροβόλων όπλων και εκρηκτικών ποικίλλουν και οι έλεγχοι στα εξωτερικά σύνορα, καθώς και η αστυνομική και τελωνειακή συνεργασία, εξακολουθούν να έχουν κρίσιμη σημασία, όπως εκτίθεται στη στρατηγική της ΕΕ για τα SALW. Σε επίπεδο περιοχής της ΝΑΕ, η Ένωση και τα κράτη μέλη της θα βοηθήσουν στην ενίσχυση των ικανοτήτων των σωμάτων επιβολής του νόμου προκειμένου να εντοπίζουν, να εξαρθρώνουν και να πατάσσουν τα δίκτυα παράνομης διακίνησης, καθώς και να εμποδίζουν τη διοχέτευση πυροβόλων όπλων σε τρομοκράτες και εγκληματίες μέσω της παράνομης αγοράς, παρεμποδίζοντας, μεταξύ άλλων, την παράνομη χρηματοδότηση και μεταφορά όπλων και ενισχύοντας τον ρόλο της αστυνομίας συνόρων και των τελωνειακών και λιμενικών αρχών. Λόγω του διασυνοριακού χαρακτήρα της διακίνησης όπλων, είναι ιδιαίτερα σημαντικό να παρέχεται στήριξη και στις γειτονικές χώρες.
            Ο ενισχυμένος διασυνοριακός έλεγχος αποτελεί μία από τις βασικές απαιτήσεις μιας ολοκληρωμένης προσέγγισης για την καταπολέμηση του παράνομου εμπορίου και των παράνομων ροών πυροβόλων όπλων, βασικών εξαρτημάτων, πυρομαχικών και εκρηκτικών στα Δυτικά Βαλκάνια. Οι αποτελεσματικοί συνοριακοί έλεγχοι δεν λειτουργούν μόνο αποτρεπτικά απέναντι στο έγκλημα σε όλες τις μορφές του, αλλά συνιστούν και μέτρο οικοδόμησης της εμπιστοσύνης. Οι αυστηροί και αποτελεσματικοί συνοριακοί έλεγχοι αποτελούν θεμέλιο κάθε μακροπρόθεσμου προγράμματος εθνικής και περιφερειακής ασφάλειας. Βάσει της απόφασης (ΚΕΠΠΑ) 2016/2356 του Συμβουλίου, πραγματοποιήθηκε προκαταρκτική αξιολόγηση των ικανοτήτων των υπηρεσιών συνόρων στις περιοχές δικαιοδοσίας, η οποία επικεντρώθηκε κυρίως στις διοικητικές και τεχνικές ικανότητες της αστυνομίας συνόρων. Η ενίσχυση των συνολικών ικανοτήτων είναι απαραίτητη για την αποτελεσματική πάταξη της παράνομης διακίνησης όπλων, πυρομαχικών και εκρηκτικών σε διασυνοριακό επίπεδο. Η εν λόγω προκαταρκτική αξιολόγηση κατέδειξε κυρίως την έλλειψη στοχευμένης κατάρτισης για την ανίχνευση πυροβόλων όπλων στα σύνορα, με την εξαίρεση της Βοσνίας-Ερζεγοβίνης, καθώς ο εξοπλισμός που κατέχουν οι υπηρεσίες της αστυνομίας συνόρων για τη διενέργεια ανίχνευσης στους μεθοριακούς σταθμούς και τα πράσινα σύνορα είναι περιορισμένος. Επιπλέον, τα όπλα κατασκευάζονται όλο και πιο συχνά από νέα υλικά και δεν μπορούν να εντοπιστούν ούτε από ανιχνευτές μετάλλων ούτε από σκύλους που έχουν εκπαιδευθεί στην ανίχνευση πυρίτιδας.
            Η βοήθεια στο πλαίσιο της παρούσας συνιστώσας θα επικεντρώνεται στην ανάπτυξη πρότυπων λειτουργικών διαδικασιών (ΠΛΔ) και στην προμήθεια εξοπλισμού για τις υπηρεσίες συνόρων και την αστυνομία δίωξης του εγκλήματος, με στόχο την πάταξη της διακίνησης και της παράνομης κατοχής πυροβόλων όπλων. Επιπλέον, θα διοργανωθούν προγράμματα θεματικής κατάρτισης σε επίπεδο περιοχών δικαιοδοσίας και περιφερειακά εργαστήρια. Οι προτεινόμενες δραστηριότητες θα συμπληρώνουν το έργο του SEEFEN και θα συντονίζονται στενά με άλλες εν εξελίξει δράσεις που υποστηρίζονται από την Ένωση στη ΝΑΕ, πρωτίστως τον κύκλο πολιτικής της ΕΕ για το οργανωμένο και το σοβαρό διεθνές έγκλημα και συγκεκριμένα τα σχέδια επιχειρησιακής δράσης της EMPACT για τα πυροβόλα όπλα, καθώς και τις δραστηριότητες της Ευρωπόλ, του Frontex και της Ιντερπόλ.
            Ο στόχος αυτός θα επιτευχθεί με:
            
                        —
                     
                     
                        την παροχή εξοπλισμού και κατάρτισης στον τομέα της διαχείρισης των συνόρων για την καταπολέμηση της παράνομης διακίνησης όπλων, προς στήριξη των αρχών της αστυνομίας συνόρων της Αλβανίας, του Κοσσυφοπεδίου (*3), του Μαυροβουνίου, της Σερβίας και της Δημοκρατίας της Βόρειας Μακεδονίας,
                     
                  
                        —
                     
                     
                        την παροχή εξοπλισμού και κατάρτισης στην αστυνομία δίωξης του εγκλήματος για την καταπολέμηση της παράνομης διακίνησης όπλων, προς στήριξη των αστυνομικών αρχών δίωξης του εγκλήματος της Αλβανίας, της Βοσνίας-Ερζεγοβίνης, του Κοσσυφοπεδίου (****), του Μαυροβουνίου, της Σερβίας και της Δημοκρατίας της Βόρειας Μακεδονίας.
                     
                  Αποτελέσματα του έργου/δείκτες υλοποίησης:
            
                        —
                     
                     
                        ανάπτυξη έως και 6 ΠΛΔ ανά υπηρεσία συνόρων,
                     
                  
                        —
                     
                     
                        προμήθεια εξοπλισμού για την πάταξη της παράνομης διακίνησης όπλων και εκπαίδευση στη χρήση του παρεχόμενου εξοπλισμού,
                     
                  
                        —
                     
                     
                        διοργάνωση έως και έξι προγραμμάτων θεματικής κατάρτισης ανά υπηρεσία συνόρων,
                     
                  
                        —
                     
                     
                        διοργάνωση έως και τεσσάρων περιφερειακών εργαστηρίων για τις υπηρεσίες συνόρων,
                     
                  
                        —
                     
                     
                        ανάπτυξη έως και 6 ΠΛΔ για την αστυνομία δίωξης του εγκλήματος ανά περιοχή δικαιοδοσίας,
                     
                  
                        —
                     
                     
                        προμήθεια εξοπλισμού για την αστυνομία δίωξης του εγκλήματος και εκπαίδευση στη χρήση του παρεχόμενου εξοπλισμού,
                     
                  
                        —
                     
                     
                        διοργάνωση έως και έξι προγραμμάτων θεματικής κατάρτισης για την αστυνομία δίωξης του εγκλήματος ανά περιοχή δικαιοδοσίας,
                     
                  
                        —
                     
                     
                        διοργάνωση έως και τεσσάρων περιφερειακών εργαστηρίων για την αστυνομία δίωξης του εγκλήματος.
                     
                  3.3.   Βελτίωση των ικανοτήτων υλικής ασφάλειας και διαχείρισης αποθεμάτων (PSSM) μέσω αναβαθμίσεων της ασφάλειας των υποδομών, ελάττωσης πλεονασμάτων και κατάρτισης
            
            
               Στόχος
            
            Μείωση του κινδύνου διάδοσης μέσω βελτίωσης της ασφάλειας των αποθεμάτων όπλων και πυρομαχικών και της μείωσης των πλεονασματικών αποθεμάτων SALW.
            
               Περιγραφή
            
            Στόχος της τρίτης συνιστώσας είναι η στήριξη των αρχών εσωτερικής ασφάλειας και της αστυνομίας προκειμένου να βελτιώσουν περαιτέρω τις υποδομές ασφάλειας και τις πρότυπες λειτουργικές διαδικασίες όσον αφορά τους χώρους αποθήκευσης κατά προτεραιότητα, οι οποίοι εξακολουθούν να εγκυμονούν σημαντικό κίνδυνο κλοπής και παράνομης διάδοσης SALW και των πυρομαχικών τους. Η παρούσα συνιστώσα βασίζεται στην απόφαση (ΚΕΠΠΑ) 2016/2356 του Συμβουλίου και συνάδει με τον στόχο 7 του χάρτη πορείας, που αφορά τη σημαντική μείωση του κινδύνου διάδοσης και εκτροπής των πυροβόλων όπλων, πυρομαχικών και εκρηκτικών, και με τον στόχο 6, που αφορά τη συστηματική μείωση του πλεονάσματος και την καταστροφή των κατασχεθέντων SALW και πυρομαχικών. Η SEESAC χρησιμοποιεί με επιτυχία μια διττή προσέγγιση που περιλαμβάνει: 1) τη βελτίωση της ασφάλειας των χώρων αποθήκευσης και 2) την ανάπτυξη της ικανότητας του προσωπικού που είναι αρμόδιο για τη διαχείριση των αποθεμάτων, αυξάνοντας σημαντικά τα μέτρα ασφαλείας και ελαττώνοντας τον κίνδυνο της ανεπιθύμητης διάδοσης των αποθεμάτων των SALW και των πυρομαχικών τους. Ακολουθώντας μια ολοκληρωμένη προσέγγιση της υλικής ασφάλειας και της διαχείρισης αποθεμάτων των SALW και των πυρομαχικών τους, η SEESAC επεξέτεινε την προσέγγιση αυτή ενοποιώντας τη με τη μείωση των πλεονασμάτων, με αποτέλεσμα να μειωθούν περαιτέρω οι κίνδυνοι διάδοσης.
            Το έργο θα βελτιώσει ακόμη περισσότερο την ασφάλεια της αποθήκευσης όπλων και πυρομαχικών στη ΝΑΕ, παρέχοντας περαιτέρω εξειδικευμένη τεχνική συνδρομή και συνδρομή σε θέματα υποδομών, σύμφωνα με τις διεθνείς βέλτιστες πρακτικές και προδιαγραφές. Μολονότι η ασφάλεια σε στρατιωτικούς χώρους αποθήκευσης έχει αυξηθεί σημαντικά με την απόφαση 2013/730/ΚΕΠΠΑ του Συμβουλίου, η SEESAC έχει χαρακτηρίσει τα αποθέματα της αστυνομίας και των αρχών εσωτερικής ασφάλειας τομέα προβληματισμού λόγω της απουσίας υποδομών διαφύλαξης, ανεπαρκών υποδομών καταχώρισης σε μητρώα και διαχείρισης αποθεμάτων και πιο πολύπλοκων συστημάτων που περιλαμβάνουν όπλα που χρησιμοποιούνται για εκπαιδευτικούς σκοπούς, καθώς και κατασχεθέντα πυροβόλα όπλα. Θα παρασχεθεί στήριξη για την ενίσχυση της ασφάλειας των αποθηκών SALW και των χώρων φύλαξης αποδεικτικών στοιχείων της αστυνομίας/των αρχών εσωτερικής ασφάλειας με την αναβάθμιση των υποδομών. Οι χώροι φύλαξης αποδεικτικών στοιχείων που βρίσκονται σε τοπικά αστυνομικά τμήματα αποτελούν προτεραιότητα, καθώς υπάρχει δυνητικός κίνδυνος εκτροπής, αλλά και όσον αφορά τη δημόσια ασφάλεια, όταν φυλάσσονται ταυτόχρονα στον ίδιο χώρο αρκετά επικίνδυνα υλικά σε πλημμελείς συνθήκες αποθήκευσης. Θα παρασχεθεί επίσης στήριξη για τη μείωση των πλεονασμάτων ή των κατασχεθέντων SALW και πυρομαχικών, μειώνοντας κατ" αυτόν τον τρόπο ακόμη περισσότερο τον κίνδυνο της παράνομης διάδοσής τους.
            Κύριες προβλεπόμενες δραστηριότητες:
            
                        —
                     
                     
                        στήριξη για την ενίσχυση της ασφάλειας των αποθηκών SALW και των χώρων φύλαξης αποδεικτικών στοιχείων της αστυνομίας/των αρχών εσωτερικής ασφάλειας με την αναβάθμιση των υποδομών,
                     
                  
                        —
                     
                     
                        στήριξη για την καταστροφή πλεονασμάτων και/ή κατασχεθέντων SALW,
                     
                  
                        —
                     
                     
                        παροχή περιφερειακών θεματικών εργαστηρίων στον τομέα της διαχείρισης των αποθεμάτων όπλων και πυρομαχικών,
                     
                  
                        —
                     
                     
                        ενίσχυση των ικανοτήτων των σχετικών κρατικών οργάνων για την καθιέρωση συστημάτων επιθεώρησης.
                     
                  Αποτελέσματα του έργου/δείκτες υλοποίησης:
            
                        —
                     
                     
                        ενίσχυση της ασφάλειας ενός κεντρικού χώρου αποθήκευσης σύμφωνα με τα διεθνή πρότυπα και τις βέλτιστες πρακτικές,
                     
                  
                        —
                     
                     
                        αύξηση της ασφάλειας έως και 18 χώρων φύλαξης αποδεικτικών στοιχείων,
                     
                  
                        —
                     
                     
                        καταστροφή συνολικής ποσότητας έως 12 000 τεμαχίων συμβατικών όπλων,
                     
                  
                        —
                     
                     
                        καταστροφή συνολικής ποσότητας έως 22 000 τεμαχίων πυρομαχικών,
                     
                  
                        —
                     
                     
                        παροχή έως και τριών θεματικών εργαστηρίων.
                     
                  4.   Δικαιούχοι
            
            Οι άμεσοι δικαιούχοι του έργου θα είναι οι φορείς που είναι υπεύθυνοι για τον έλεγχο των SALW στη ΝΑΕ. Οι αρχές εσωτερικής ασφάλειας, οι αστυνομικές υπηρεσίες, οι συνοριοφύλακες, οι εγκληματολογικοί ερευνητές, οι εισαγγελείς και οι τελωνειακές αρχές της Δημοκρατίας της Αλβανίας, της Βοσνίας-Ερζεγοβίνης, του Κοσσυφοπεδίου (*4), της Δημοκρατίας της Μολδαβίας, του Μαυροβουνίου, της Δημοκρατίας της Σερβίας και της Δημοκρατίας της Βόρειας Μακεδονίας θα ωφεληθούν από την ανταλλαγή πληροφοριών και γνώσεων που οδηγεί στην τυποποίηση μέσω της περιφερειακής συνεργασίας, την ανάπτυξη ικανοτήτων, των βελτιωμένων διαδικασιών και της παροχής στοχευμένου εξειδικευμένου εξοπλισμού που απαιτούνται για πολιτικές, επιχειρησιακές και τεχνικές προόδους στον έλεγχο των SALW. Τέλος, οι επιτροπές SALW και οι λοιποί φορείς που είναι αρμόδιοι για τον έλεγχο των SALW στη ΝΑΕ θα ωφεληθούν από την κατάρτιση και την ανταλλαγή πληροφοριών, καθώς και από την περιφερειακή συνεργασία. Επιπλέον, σημαντικοί φορείς επιφορτισμένοι με τον έλεγχο των SALW στη Λευκορωσία και στην Ουκρανία θα ωφεληθούν από τη βελτίωση της κατανόησης της απειλής που συνιστά η παράνομη διακίνηση πυροβόλων όπλων και από τη στοχευμένη μεταφορά γνώσεων.
            Οι προτεινόμενες δραστηριότητες συνάδουν πλήρως με τις εθνικές προτεραιότητες στον τομέα του ελέγχου των SALW και τον χάρτη πορείας και χαίρουν της υποστήριξης των σχετικών εθνικών αρχών που είναι αρμόδιες για τον έλεγχο των SALW, οι οποίες έχουν αποδείξει έμπρακτα την υποστήριξη και τη δέσμευσή τους να συμβάλουν στην επίτευξη των στόχων του έργου.
            Ο γενικός πληθυσμός των χωρών της Νοτιοανατολικής και Ανατολικής Ευρώπης και της Ένωσης, ο οποίος κινδυνεύει από την ευρεία διάδοση των SALW, θα ωφεληθεί από το έργο, χάρη στη μείωση του κινδύνου.
            5.   Προβολή της Ένωσης
            
            Η SEESAC λαμβάνει όλα τα απαραίτητα μέτρα προκειμένου να προβληθεί το γεγονός ότι η δράση έχει χρηματοδοτηθεί από την Ένωση. Τα μέτρα αυτά θα εφαρμοστούν σύμφωνα με το Εγχειρίδιο Επικοινωνίας και Προβολής για τις Εξωτερικές Δράσεις της Ευρωπαϊκής Ένωσης που εκπόνησε η Επιτροπή. Η SEESAC θα διασφαλίσει έτσι την προβολή της συμβολής της Ένωσης με κατάλληλο σήμα και δημοσιότητα, αναδεικνύοντας τον ρόλο της Ένωσης, μεριμνώντας για τη διαφάνεια των δράσεών της και ενισχύοντας την ευαισθητοποίηση όσον αφορά τους λόγους για το έργο, καθώς και τη στήριξη του έργου από την Ένωση και τα αποτελέσματα αυτής της στήριξης. Το υλικό που θα παραχθεί από το έργο θα επιδεικνύει σε εμφανές σημείο τη σημαία της ΕΕ σύμφωνα με τις κατευθυντήριες γραμμές της Ένωσης για την ορθή χρήση και αναπαραγωγή της σημαίας.
            Δεδομένου ότι οι σχεδιαζόμενες δραστηριότητες ποικίλλουν σε μεγάλο βαθμό όσον αφορά την εμβέλεια και τη φύση τους, θα επιλεχθούν διαφορετικά εργαλεία προώθησης, μεταξύ άλλων: δικτυακοί τόποι, μέσα κοινωνικής δικτύωσης και ενημερωτικό και προωθητικό υλικό, που περιλαμβάνει ενημερωτικά γραφήματα, φυλλάδια, ενημερωτικά δελτία, δελτία τύπου και άλλα, ανάλογα με την περίπτωση. Όλες οι δημοσιεύσεις, οι δημόσιες εκδηλώσεις, οι εκστρατείες, ο εξοπλισμός και τα κατασκευαστικά έργα στο πλαίσιο του συγκεκριμένου του έργου θα φέρουν την αντίστοιχη σήμανση. Προκειμένου να ενισχυθεί ακόμη περισσότερο ο αντίκτυπος μέσω της ευαισθητοποίησης των διάφορων εθνικών κυβερνήσεων και του κοινού, της διεθνούς κοινότητας και των τοπικών και διεθνών μέσων ενημέρωσης, η γλώσσα που θα χρησιμοποιείται στο παραγόμενο υλικό θα είναι κατάλληλα προσαρμοσμένη στην ομάδα-στόχο στην οποία αυτό απευθύνεται. Ιδιαίτερη έμφαση θα δοθεί στα νέα μέσα ενημέρωσης και στην επιγραμμική παρουσία.
            6.   Διάρκεια
            
            Βάσει της πρότερης εμπειρίας από την εφαρμογή των αποφάσεων 2013/730/ΚΕΠΠΑ, (ΚΕΠΠΑ) 2016/2356 και (ΚΕΠΠΑ) 2018/1788 του Συμβουλίου και λαμβανομένων υπόψη της περιφερειακής διάστασης του έργου, του αριθμού των δικαιούχων και του αριθμού και της περιπλοκότητας των σχεδιαζόμενων δραστηριοτήτων, το χρονικό περιθώριο για την υλοποίηση του έργου είναι 48 μήνες.
            7.   Γενική οργάνωση
            
            Η τεχνική υλοποίηση της παρούσας δράσης ανατέθηκε στο UNDP, που ενεργεί για λογαριασμό της SEESAC, της περιφερειακής πρωτοβουλίας υπό την αιγίδα του UNDP και του ΣΠΣ, το οποίο διαδέχθηκε το Σύμφωνο Σταθερότητας για τη Νοτιοανατολική Ευρώπη. Η SEESAC είναι ο εκτελεστικός βραχίονας του περιφερειακού σχεδίου εφαρμογής και, κατά συνέπεια, αποτελεί το σημείο αναφοράς για όλα τα ζητήματα που αφορούν τα SALW στην περιοχής της ΝΑΕ, μεταξύ άλλων για τη διευκόλυνση του συντονισμού όσον αφορά την εφαρμογή του χάρτη πορείας.
            Το UNDP, ενεργώντας για λογαριασμό της SEESAC, θα έχει τη γενική ευθύνη της υλοποίησης των επιμέρους δραστηριοτήτων και υποχρέωση λογοδοσίας για την υλοποίηση του έργου. Η διάρκεια του έργου είναι τετραετής (48 μήνες).
            8.   Εταίροι
            
            Η SEESAC θα υλοποιήσει άμεσα τη δράση, σε στενή συνεργασία με τις επιτροπές SALW, καθώς και με τις αρχές εσωτερικής ασφάλειας και τις αστυνομικές υπηρεσίες της Αλβανίας, της Βοσνίας-Ερζεγοβίνης, του Κοσσυφοπεδίου (*5), της Δημοκρατίας της Μολδαβίας, του Μαυροβουνίου, της Δημοκρατίας της Σερβίας και της Δημοκρατίας της Βόρειας Μακεδονίας και με τους σχετικούς φορείς στη Λευκορωσία και την Ουκρανία. Άλλοι φορείς θα συμμετέχουν ενεργά, σύμφωνα με την καθορισμένη πολυμερή ολιστική προσέγγιση για τον έλεγχο των SALW.
            
               (1)  Απόφαση (ΚΕΠΠΑ) 2018/1788 του Συμβουλίου, της 19ης Νοεμβρίου 2018, προς υποστήριξη της Περιφερειακής Υπηρεσίας Διεκπεραίωσης της Νοτιοανατολικής Ευρώπης για τη μείωση των φορητών όπλων (SEESAC) για την εφαρμογή του περιφερειακού χάρτη πορείας για την καταπολέμηση της παράνομης διακίνησης όπλων στα Δυτικά Βαλκάνια (ΕΕ L 293 της 20.11.2018, σ. 11).
            
               (2)  Απόφαση 2010/179/ΚΕΠΠΑ του Συμβουλίου, της 11ης Μαρτίου 2010, προς υποστήριξη των δράσεων της SEESAC για τον έλεγχο των εξοπλισμών στα Δυτικά Βαλκάνια στα πλαίσια της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 80 της 26.3.2010, σ. 48).
            
               (3)  Απόφαση 2013/730/ΚΕΠΠΑ του Συμβουλίου, της 9ης Δεκεμβρίου 2013, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 332 της 11.12.2013, σ. 19).
            
               (4)  Απόφαση (ΚΕΠΠΑ) 2016/2356 του Συμβουλίου, της 19ης Δεκεμβρίου 2016, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 348 της 21.12.2016, σ. 60).
            
               (*1)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με το ψήφισμα 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
            
               (5)  Απόφαση 2004/791/ΚΕΠΠΑ του Συμβουλίου, της 22ας Νοεμβρίου 2004, για την παράταση και την τροποποίηση της απόφασης 2002/842/ΚΕΠΠΑ για την εφαρμογή της κοινής δράσης 2002/589/ΚΕΠΠΑ σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στη Νοτιοανατολική Ευρώπη (ΕΕ L 348 της 24.11.2004, σ. 46).
            
               (*2)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με το ψήφισμα 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
            
               (*3)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με το ψήφισμα 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
            
               (*4)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με το ψήφισμα 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
            
               (*5)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με το ψήφισμα 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.